တၢ်သံကွၢ်လၢပှၤညီနုၢ်သံကွၢ်ဝဲတဖၣ် (FAQ) လၢအဘၣ်ဃးဒီး ၂၀၂၅ နံၣ် (FY25) စ့တိာ်ပာ်

# စ့တိာ်ပာ်လၢကၠိအဂီၢ် တၢ်သံကွၢ်တဖၣ်

## စ့ၣ်ဖီလ်ပဒိၣ်ကၠိ (SPPS) ဒွးတယးပာ်ဝဲလၢ ကၠိစ့တိာ်ပာ်အတၢ်တလၢတပှဲၤကအိၣ်ဝဲ ၁၅၀ ကကွဲၢ်ဒီလၣ်လၢခံတနံၣ် ၂၀၂၅ နံၣ် (FY25) ကၠိကီၢ်ရ့ၣ်စ့တိာ်ပာ်အပူၤန့ၣ်လီၤ. ၂၀၂၄ နံၣ်(FY24) စ့တိာ်ပာ်လၢကၠိအဂီၢ် မျးကယၤလၢဆၢကတီၢ် ခဲအံၤအိၣ်ဝဲဒၣ်ဒ်လဲၣ်.

စ့ၣ်ဖီလ်ပဒိၣ်ကၠိ စ့တိာ်ပာ်ခဲလၢာ်လၢ ၂၀၂၄နံၣ် (FY24)အဂီၢ်န့ၣ်မ့ၢ်ဝဲ ၈၀၁ ဒီလၣ်ကကွဲၢ်န့ၣ်လီၤ. စ့ ၁၅၀ ကကွဲၢ်ဒီလၣ်န့ၣ် မ့ၢ်ဝဲဒၣ် စ့ ၁၉ မျးကယၤဃၣ်ဃၣ်လၢ ကၠိကီၢ်ရ့ၣ်စ့တိာ်ပာ်လၢဆၢကတီၢ်ခဲအံၤန့ၣ်လီၤ.

## စ့ၣ်ဖီလ်ပဒိၣ်ကၠိ စ့တိာ်ပာ်လၢကၠိအဂီၢ်န့ၣ် ဘၣ်တၢ်စူးကါအီၤလၢကၠိပှၤမၤတၢ်ဖိအဂီၢ်ပှဲၤမျးကယၤလဲၣ်.

စ့တိာ်ပာ်လၢကၠိအဂီၢ် ၈၀ မျးကယၤန့ၣ်ဘၣ်တၢ်စူးကါအီၤလၢ ပှၤမၤတၢ်ဖိလါလဲ ဒီး တၢ်န့ၢ်ဘျုးန့ၣ်ဖှိၣ်တဖၣ်လီၤ. တၢ်အဝဲအံၤမ့ၢ်တၢ်လၢအလီၤဂာ်လိာ်သးလၢကၠိကီၢ်ရ့ၣ်အဂုၤဂၤဖဲ မံၣ်နံၣ်စိထၣ်ကီၢ်စဲၣ်အပူၤန့ၣ်လီၤ.

## တနံၤတီၢ်ပူၤ စ့ၣ်ဖီလ်ပဒိၣ်ကၠိစူးကါတၢ်လၢကၠိတၢ်လၢာ်အဂီၢ်န့ၣ်ထဲလဲၣ်. (မၤပှဲၤထီၣ်စ့နီၣ်ဂံၢ်လၢအဘူးကတၢၢ် ၁၀၀,၀၀၀)

၂.၈ ကကွဲၢ်ဒီလၣ်

## စ့ၣ်ဖီလ်ပဒိၣ်ကၠိအပူၤ ပှၤမၤတၢ်ဖိလၢအမၤတၢ်ပှဲၤဆၢပှဲၤကတီၢ်(FTEs)န့ၣ်အိၣ်ပှဲၤဂၤလဲၣ်.

စ့ၣ်ဖီလ်ပဒိၣ်ကၠိ ပှၤမၤတၢ်ဖိလၢအမၤတၢ်ပှဲၤဆၢပှဲၤကတီၢ်, မၤတၢ်ဆၢကတီၢ်ခီဖး (part-time), မၤတၢ်ထီဘိ, ဒီးခိၣ်နၢ် ပှၤတီခိၣ်ရိၣ်မဲတၢ်တဖၣ်အိၣ်ဝဲ ၆,၁၃၇ ဂၤ (ဒ် လါအီးကထိဘၢၣ် ၃၁, ၂၀၂၃နံၣ်အတၢ်ပာ်ဖျါအသိး)န့ၣ်လီၤ.

## စ့ၣ်ဖီလ်ပဒိၣ်ကၠိ ကၠိဖိတဂၤအတၢ်လၢာ်ဘူၣ်လၢာ်စ့အိၣ်ဒ်လဲၣ်.

တၢ်ဂ့ၢ်ထၢဖှိၣ်ခဲအံၤလၢ ကၠိနံၣ် ၂၀၂၁-၂၀၂၂ နံၣ်တၢ်ပာ်ဖျါအပူၤန့ၣ် ကၠိဖိတဂၤတၢ်လၢာ်ဘူၣ်လၢာ်စ့ၤမ့ၢ်ဝဲ ၂၀,၁၉၅ ဒီလၣ်န့ၣ်လီၤ. ပမ့ၢ်ဘၣ်ထိၣ်သတြီၤန့ၣ်, ကီၢ်စဲၣ်တၢ်ပာ်ပနီၣ်လၢကၠိဖိတဂၤအဂီၢ်မ့ၢ်ဝဲ ၁၅,၀၀၀ ဒီလၣ်န့ၣ်လီၤ.

## ဖဲကီၢ်စဲၣ်ပဒိၣ်ဘျၢလီၤစ့ ၂.၂ ဘ့လ်ယၢၣ်လၢပဒိၣ်တၢ်ကူၣ်ဘၣ်ကူၣ်သ့အပူၤအခါန့ၣ် ကၠိစ့တိာ်ပာ်အတၢ်တလၢတပှဲၤ အိၣ်ဒ်လဲၣ်.

ကျိၣ်စ့တၢ်ဟဲနုာ်အါထီၣ်လၢ ကီၢ်စဲၣ်ပဒိၣ်န့ၣ် မ့ၢ်တၢ်ဘျၢလီၤကျိၣ်စ့တခါလၢပတူၢ်လိာ်အီၤ ဒီး မ့ၢ်တၢ်လိၣ်အဒိၣ်ကတၢၢ် လၢပ ကၠိအပူၤန့ၣ်လီၤ. ကီၢ်စဲၣ်ပဒိၣ်ကျိၣ်စ့တၢ်ဆီၣ်ထွဲတဖၣ်အါတက့ၢ်ဘၣ်တၢ်စူးကါအီၤလၢ တၢ်ရဲၣ်တၢ်ကျဲၤလီၤလီၤ ဆီဆီတဖၣ် ဒီး ဘၣ်တၢ်စူးကါအီၤဒ်ပဒိၣ်တၢ်ပာ်လီၤတၢ်သိၣ်တၢ်သီအဖီခိၣ်အသိးန့ၣ်လီၤ.

အဒိန့ၣ် - တနံၣ်တီၢ်ပူၤ ကီၢ်စဲၣ်ဟ့ၣ်လီၤစ့ ၂ ဒီလၣ်လၢကၠိဖိတဂၤအဂီၢ်လၢ ကဘၣ်တၢ်စူးကါအီၤလၢ ကၠိဖိပိာ်မုၣ်သွံၣ်ထံဟဲ တၢ်ဖိ တၢ်လံၤပီးလီတဖၣ်အဂီၢ် ဒီး naloxone (ပှၤသူကသံၣ်မူၤဘှီးတလၢအခၢး)ဖဲကၠိပူၤအဂီၢ်န့ၣ်လီၤ. တၢ်အဝဲအံၤတမ့ၢ် တၢ်အလၢအ ပှဲၤလၢ ပကပှ့ၤတၢ်ဖိတၢ်လံၤပီးလီတဖၣ်လၢပပှၤကၠိဖိခဲလၢာ်အဂီၢ်န့ၣ်ဘၣ်. ကျိၣ်စ့တၢ်လၢာ်လၢလိၣ်ဒံး တဖၣ်လၢပကဆီၣ်ထွဲဟ့ၣ် လီၤစ့လၢလၢပှဲၤပှဲၤလၢတၢ်မၤအံၤအဂီၢ်န့ၣ် ဟဲဝဲလၢ ပစ့တိာ်ပာ်လၢကၠိအဂီၢ် (general fund) န့ၣ်လီၤ. ကျိၣ်စ့တၢ်ဆီၣ်ထွဲလၢ ကူၣ်သ့လီၤဆီ ဒီး ကၠိဖိပှၤမၤလိအဲကလံးကျိာ် (English learners)အဂီၢ် မ့ၢ်တၢ်ဒ်သိးလိာ် သးလၢအမ့ၢ်ဝဲတီဝဲ ဒီး ကျိၣ်စ့တၢ် ဆီၣ်ထွဲအသီကမၤပှဲၤ တၢ်လၢာ်ဘူၣ်လၢာ်စ့ၤတနီၤလၢပဟ့ၣ်လီၤတၢ်ရဲၣ်တၢ်ကျဲၤတဖၣ် အံၤအဂီၢ်, ဘၣ်ဆၣ်အတမ့ၢ်တၢ်လၢ တၢ်ပှဲၤခဲလၢာ်ဘၣ်.

စ့ၣ်ဖီလ်ပဒိၣ်ကၠိဒိးန့ၢ်စ့ ၅၃.၈ ကကွဲၢ်ဒီလၣ်လၢ ကီၢ်စဲၣ်ကျိၣ်စ့တၢ်ဆီၣ်ထွဲအသီတခါပူၤလၢ ၂၀၂၄နံၣ် (FY24) အဂီၢ် န့ၣ်လီၤ. တဆၢကတီၢ်ဃီ, ကၠိကီၢ်ရ့ၣ်ဘျၢလီၤစ့တဖၣ် ဒီး မၤဘၣ်လိာ်ထီၣ်တၢ်လၢတနံၣ်ညါအံၤန့ၣ် အါထီၣ်ဝဲတုၤလၢ ၈၈.၂ ကကွဲၢ်ဒီလၣ် န့ၣ်လီၤ. ကျိၣ်စ့အတၢ်လီၤဆီလိာ်သး လိၣ်ဘၣ် စ့ ၃၄.၄ ကကွဲၢ်ဒီလၣ် လၢပဘၣ်ထုးထီၣ်အီၤလၢ ပစ့ပာ်ကီၤအပူၤလၢ အကမၤပှဲၤမၤဘၣ်လိာ်ထီၣ်တၢ်အဂီၢ်န့ၣ်လီၤ.

ပတၢ်လၢာ်ဘူၣ်လၢာ်စ့အမ့ၢ်တအါထဲသိးဒီး စ့တိာ်ပာ်လၢ ၂၀၂၄နံၣ် (FY24)အဂီၢ်န့ၣ်, ကျိၣ်စ့နီၣ်ဂံၢ်လၢ စ့ၣ်ဖီလ်ပဒိၣ်ကၠိ ထုးထီၣ် သူဝဲလၢ စ့ပာ်ကီၤန့ၣ် ကဘၣ်တၢ်လဲလိာ်မၤဘၣ်ထီၣ်အီၤဒ်တၢ်ကွၢ်ကဒါက့ၤတနံၣ်တဘျီကၠိစ့တိာ်ပာ်ဖဲ တၢ်စူၤခါကတီၢ် ၂၀၂၄ နံၣ် အတီၢ်ပူၤအသိးန့ၣ်လီၤ.

## အပူၤကွံာ်နံၣ်တဖၣ်, စ့ၣ်ဖီလ်ပဒိၣ်ကၠိ ထိၣ်ဒွးတ့ၢ်ဝဲ ကၠိကျိၣ်စ့အတၢ်တလၢတပှဲၤဒီး ပထံၣ်ဘၣ်လၢပစ့အိၣ်တ့ၢ်ဒံးဝဲဒၣ် န့ၣ်လီၤ. ဘၣ်မနုၤအဃိလၢ တနံၣ်ညါအံၤကၠိကျိၣ်စ့ဘၣ်လီၤဆီလိာ်အသးန့ၣ်လဲၣ်.

စ့ၣ်ဖီလ်ပဒိၣ်ကၠိထိၣ်ဒွးတ့ၢ်ဝဲ ကၠိကျိၣ်စ့တလၢတပှဲၤဒိၣ်ဒိၣ်အါအါအဝဲအံၤလၢအပူၤကွံာ်နံၣ်န့ၣ်လီၤ. ကီၢ်စၢဖှိၣ်ပဒိၣ်ကျိၣ်စ့ တၢ်ဆီၣ်ထွဲလၢအမ့ၢ် ESSER/ARP န့ၣ် ကကတၢၢ်ကွံာ်ဝဲဖဲ လါစဲးပထ့ဘၢၣ် ၂၀၂၄ နံၣ်အတီၢ်ပူၤ, မ့ၢ်ကျိၣ်စ့တလၢတပှဲၤ တၢ်အါကတၢၢ်လၢပဒွးတယးပာ်အီၤန့ၣ်လီၤ. ကျိၣ်စ့တလၢတပှဲၤအကါဒိၣ်အဂုၤဂၤတခါန့ၣ်မ့ၢ်ဝဲ တၢ်ထုးထီၣ်သူ ၃၄.၄ ကကွဲၢ်ဒီလၣ်လၢ ကၠိကီၢ်ရ့ၣ်စ့ပာ်ကီၤလၢ ၂၀၂၄ နံၣ်စ့တိာ်ပာ် (FY24)န့ၣ်လီၤ. တၢ်ထုးထီၣ်သူကျိၣ်စ့အဝဲအံၤကဒုးအိၣ် ထီၣ် ကျိၣ်စ့တၢ်ဟဲနုာ်ဟးထီၣ်အတၢ်ပှဲၤသိးလိာ်သးလၢ အအါထီၣ်ဝဲတဆံးတက့ၢ်လၢ ပၢဆှၢကၠိကမံးတံာ်ပာ်ဂၢၢ်ပာ်ကျၢၤ ကျိၣ်စ့ အစှၤကတၢၢ် ၅ မျးကယၤန့ၣ်လီၤ.

ပကၠိတၢ်လၢာ်ဘူၣ်လၢာ်စ့ၤတဖၣ်မ့ၢ်တအါန့ၢ်ဒံး တၢ်လၢပဒွးတယာ်ပာ်အီၤလၢ ၂၀၂၄နံၣ်စ့တိာ်ပာ် (FY24) လၢဘၣ် တၢ်ဘၣ်ဂၢၢ် ပာ်ကျၢၤအီၤဖဲ လါယူၤ ၂၀၂၃ နံၣ်ဘၣ်န့ၣ်, ကျိၣ်စ့လၢ စ့ၣ်ဖီလ်ပဒိၣ်ကၠိ ထုးထီၣ်သူအီၤလၢ စ့အိၣ်တ့ၢ်(fund balance)န့ၣ် ကဘၣ် တၢ်လဲလိာ်မၤဘၣ်ထီၣ်အီၤဒ်အကြၢးဝဲဘၣ်ဝဲအသိးန့ၣ်လီၤ. စ့ဟဲနုာ်လၢ ပတဆၢမုၢ်လၢ်ပာ်အီၤတခါ ဂ့ၤတခါဂ့ၤန့ၣ် ကဘၣ်တၢ်စူးကါဆိအီၤ ဒ်သိးအကပှဲၤထီၣ်ကဒါက့ၤ စ့အိၣ်တ့ၢ် (fund balance) အဂီၢ်န့ၣ်လီၤ.

## ၂၀၂၄ နံၣ်စ့တိာ်ပာ် (FY24) လၢဘၣ်တၢ်ပာ်ဂၢၢ်ပာ်ကျၢၤအီၤဖဲ လါယူၤ ၂၀၂၃နံၣ်န့ၣ် ဒိးသန့ၤထီၣ်အသးလၢ ကျိၣ်စ့တၢ်ဂ့ၢ် တၢ်ကျိၤ တချုးကီၢ်စဲၣ်ပဒိၣ်တၢ်အိၣ်ဖှိၣ်ဝံၤဒံးအကတီၢ် ဒီး ပထိၣ်ဒွးအီၤလၢကၠိဖိတၢ်ဆဲးလီၤမံၤအဖီခိၣ်န့ၣ်လီၤ. တၢ်သမံသမိး ၂၀၂၄ နံၣ် ကၠိစ့တိာ်ပာ်အတၢ်ပာ်ဖျါလၢအပၣ်ဃုာ်တၢ်ဂ့ၢ်တၢ်ကျိၤအသီန့ၣ် တၢ်ဒိးန့ၢ်အီၤကသ့ဝဲလၢဆၢ ကတီၢ်ဖဲလဲၣ်.

ကိးနံၣ်ဒဲး, စ့ၣ်ဖီလ်ပဒိၣ်ကၠိဒုးအိၣ်ထီၣ်ဝဲ စ့တိာ်ပာ်တခါလၢတၢ်ဘှီဘၣ်ကဒါက့ၤအီၤလၢ ကၠိနံၣ်ခဲအံၤအဂီၢ်, ညီနုၢ်န့ၣ် တၢ်ရဲၣ်ကျဲၤမၤ အီၤဖဲ လါမးၡးအတီၢ်ပူၤန့ၣ်လီၤ. စ့တိာ်ပာ်လၢတၢ်ဘှီဘၣ်က့ၤအီၤအံၤန့ၣ် ပာ်ဖျါထီၣ်တၢ်ဂ့ၢ်တၢ်ကျိၤ အသီဆၢကတီၢ်ဖဲလၢ တၢ်ပာ် ဂၢၢ်ပာ်ကျၢၤကၠိစ့တိာ်ပာ် ဖဲလါယူၤအပူၤန့ၣ်လီၤ. ကိးနံၣ်ဒဲး တၢ်သမံသမိးကျိၣ်စ့အကတၢၢ် တနံၤမ့ၢ်ဝဲ လါဒံၣ်စဲဘၢၣ် ၃၁ သီ န့ၣ်လီၤ. ဖဲဆၢကတီၢ်ဝဲန့ၣ်တီၢ်ပူၤ, စ့ၣ်ဖီလ်ပဒိၣ်ကၠိကပာ်ဖျါထီၣ်စ့နီၣ်ဂံၢ်လၢတၢ်တသမံ သမိးအီၤတဖၣ်လၢ အပာ်ဖျါထီၣ်ကျိၣ်စ့ တၢ်လဲၤတရံးသးလၢ ၂၀၂၃နံၣ် စ့တိာ်ပာ်အဂီၢ်လီၤ. စ့ၣ်ဖီလ်ပဒိၣ်ကၠိကပာ်ဖျါ ထီၣ် ၂၀၂၄ နံၣ်စ့တိာ်ပာ် (တနံၣ်ညါအံၤ) ဖဲလါမးၡး ၂၀၂၄ န့ၣ်အတီၢ်ပူၤန့ၣ်လီၤ. ဖဲဆၢကတီၢ်ဝဲန့ၣ်, ပကအိၣ်စ့ၢ်ကီးဒီး တၢ်ဒွးတယာ်ပာ်စၢၤကၠိကျိၣ်စ့ လီၤတံၢ်လီၤဆဲးတခါလၢအ ဘၣ်ဃးဒီး ၂၀၂၅ နံၣ်စ့တိာ်ပာ်ကမၤအသးဒ်လဲၣ်အဂီၢ် န့ၣ်လီၤ.

# ကျိၣ်စ့ခီၣ်ထံးခီၣ်ဘိတဖၣ် ဒီး တၢ်ပာ်ပနီၣ်တဖၣ်

## မ့ၢ်တၢ်ခွဲးတၢ်ယာ်တဖၣ်လၢ ကီၢ်စၢဖှိၣ် မ့တမ့ၢ် ကီၢ်စဲၣ်ပဒိၣ်တဖၣ်မၤစှၤလီၤစၢၤ ကၠိကျိၣ်စ့တၢ်တလၢပှဲၤန့ၣ်အိၣ်ဧါ.

ဆၢကတီၢ်ခဲအံၤ တၢ်ခွဲးတၢ်ယာ်တဖၣ်လၢကျိၣ်စ့ကဟဲနုာ်အါထီၣ်လၢ ကီၢ်စဲၣ် မ့တမ့ၢ် ကီၢ်စၢဖှိၣ်ပဒိၣ်အအိၣ်န့ၣ် ပတသ့ၣ်ညါ အီၤဘၣ်.

## တၢ်ပာ်ပနီၣ်တဖၣ် မ့တမ့ၢ် တၢ်သိၣ်တၢ်သီအဃံးတဖၣ်လၢ ကျိၣ်စ့တဖၣ်ကဘၣ်တၢ်စူးကါအီၤဒ်လဲၣ်န့ၣ်မ့ၢ်အအိၣ်ဧါ.

အိၣ်လီၤ. တၢ်သိၣ်တၢ်သီအဃံးတဖၣ်အိၣ်ဝဲအကလုာ်ကလုာ်ဒီးပာ်လီၤတၢ်လၢ ကျိၣ်စ့တဖၣ်ကဘၣ်တၢ်စူးကါအီၤဒ်လဲၣ် လၢအပၣ်ဃုာ် ပှၤမၤတၢ်ဖိလံာ်ဃံးဃာ်တဖၣ်, ကီၢ်စဲၣ်သဲစး, တၢ်ဖံးတၢ်မၤလၢကၠိကီၢ်ရ့ၣ်ဘၣ်သုးကျဲၤဟ့ၣ်လီၤတဖၣ် ဒီး ကီၢ်စဲၣ် ပဒိၣ်အတၢ်လိၣ်ဘၣ်အသီတဖၣ်, ဒီးကျိၣ်စ့လၢပဒိးန့ၢ်အီၤအပတီၢ်တဖၣ် တမၤလၢပှဲၤတၢ်လၢာ်လၢဘၣ်ထွဲလိာ် သးတဖၣ်န့ၣ်ဘၣ်.

ကၠိကျိၣ်စ့ (general fund) မ့ၢ်ကျိၣ်စ့ဟဲနုာ် ခီၣ်ထံးခီၣ်ဘိကြၢးဝဲဘၣ်ဝဲတခါန့ၣ်လီၤ. လၢ ၂၀၂၄ နံၣ်ကၠိစ့တိာ်ပာ် (FY24) ခဲအံၤအပူၤ, စ့ၣ်ဖီလ်ပဒိၣ်ကၠိ ကၠိစ့တိာ်ပာ်(general fund) မ့ၢ်ဝဲ ၈၀၁ ကကွဲၢ်ဒီလၣ်ဃၣ်ဃၣ်န့ၣ်လီၤ. ကျိၣ်စ့တၢ်ဆီၣ်ထွဲ အဂုၤဂၤ တဖၣ်, လၢအပၣ်ဃုာ် ကၠိတၢ်အီၣ်တၢ်အီကျိၣ်စ့, ပှၤတဝၢတၢ်ရဲၣ်တၢ်ကျဲၤကျိၣ်စ့, ဒ့ၣ်ကမၢ်ကျိၣ်စ့ ဒီး တၢ်သူၣ် ထီၣ်ကျိၣ်စ့, ကဘၣ်တၢ်သူအီၤ ဒ်တၢ်ပာ်လီၤတၢ်စူးကါကျိၣ်စ့ကျိၤကျဲအဖီခိၣ်အသိးန့ၣ်လီၤ. နမ့ၢ်အဲၣ်ဒိးသ့ၣ်ညါ ကျိၣ်စ့ တဖၣ်အံၤအခီပညီ တခါစုာ်စုာ်န့ၣ်, ဝံသးစူၤ လဲၤနုာ်လီၤကွၢ် ၂၀၂၅ နံၣ်စ့တိာ်ပာ်ဝီၢ်သြဲတဖၣ် (FY25 Budget Glossary of Terms)ဖဲ [spps.org/fy25budget](http://spps.org/fy25budget) ပှာ်ယဲၤအဖီခိၣ်န့ၣ်တက့ၢ်.

## ယဟံၣ်တၢ်စုလီၢ်ခီၣ်ခိၣ်အတၢ်ခိတၢ်သွဲတဖၣ်မ့ၢ်အကဘၣ်တၢ်စူးကါအီၤလၢ လီၢ်ကဝီၤကၠိ မ့တမ့ၢ် ကၠိကီၢ်ရ့ၣ်န့ၣ်ဧါ.

ဟံၣ်တၢ်စုလီၢ်ခီၣ်ခိၣ်တဖၣ်ကဘၣ်တၢ်စူးကါဒီးဟ့ၣ်လီၤအီၤလၢအကဆီၣ်ထွဲ ကၠိကီၢ်ရ့ၣ်န့ၣ်လီၤ. ဟံၣ်တၢ်စုလီၢ်ခီၣ်ခိၣ် တဖၣ် ဘၣ်တၢ်ထၢနုာ်ဃုာ်အီၤလၢ ကၠိစ့တိာ်ပာ်အပူၤဒီး ဘၣ်တၢ်ဟ့ၣ်လီၤဆူကၠိတဖၣ် ဒီး ကူၣ်သ့တၢ်ရဲၣ်တၢ်ကျဲၤတဖၣ် ဒိးသန့ၤထီၣ် အသးလၢ ကၠိကီၢ်ရ့ၣ်စ့တိာ်ပာ်အတၢ်ပာ်ပနီၣ်တဖၣ်ဒီး တၢ်မၤအကါဒိၣ်လၢကြၢးတၢ်မၤအီၤတဖၣ်န့ၣ်လီၤ. လီၢ်ကဝီၤ ဟံၣ်တၢ်စု လီၢ်ခီၣ်ခိၣ်တၢ်ခိတၢ်သွဲတဖၣ်ဘၣ်တၢ်ဖၢနုာ်အီၤ ၂၀ မျးကယၤဃၣ်ဃၣ်လၢစ့ၣ်ဖီလ်ပဒိၣ်ကၠိတနံၣ် တဘျီတၢ်ဟဲနုာ်အပူၤန့ၣ်လီၤ.

# ကီၢ်စၢဖှိၣ်ကျိၣ်စ့တၢ်ဆီၣ်ထွဲ (American Rescue Plan (ARP))

## လၢ စ့ၣ်ဖီလ်ပဒိၣ်ကၠိ ကၠိစ့တိာ်ပာ် (general fund)အပူၤန့ၣ်ပၣ်ဃုာ်ဒီး ကီၢ်စၢဖှိၣ်ကျိၣ်စ့တၢ်ဆီၣ်ထွဲဖဲ ခိဘ့းဒ် တၢ်ဆါလီၤ အကတီၢ် (American Rescue Plan (ARP))ထဲလဲၣ်.

ကၠိကီၢ်ရ့ၣ် ၂၀၂၄နံၣ် ကၠိစ့တိာ်ပာ် (FY24 general fund) ၁၄ မျးကယၤ (၁၁၄ ကကွဲၢ်ဒီလၣ်) မ့ၢ်၀ဲ ကီၢ်စၢဖှိၣ်ကျိၣ်စ့ တၢ်ဆီၣ်ထွဲ (American Rescue Plan)န့ၣ်လီၤ. ကျိၣ်စ့အဝဲအံၤမ့ၢ်ကျိၣ်စ့တၢ်ဆီၣ်ထွဲတဘျီဂီၢ်ဒီးအကကတၢၢ်ဝဲဖဲ လါစဲးပထ့ဘၢၣ် ၂၀၂၄ နံၣ်အတီၢ်ပူၤ ဒီး ဘၣ်တၢ်မၤပှဲၤအီၤလၢကျိၣ်စ့အဂုၤအဂၤန့ၣ်တအိၣ်ဝဲဘၣ်. ဃုသ့ၣ်ညါအါထီၣ် တၢ်ဂ့ၢ်ဘၣ်ဃးဒီး ကျိၣ်စ့အဝဲအံၤ ဘၣ်တၢ်စူးကါအီၤဒ်လဲၣ်န့ၣ် ဖဲ [spps.org.ARP](http://spps.org.arp) ပှာ်ယဲၤအပူၤန့ၣ်တက့ၢ်.

## မ့ၢ်လၢ ကျိၣ်စ့တၢ်ဟဲနုာ်တဘျီဂီၢ်လၢာ်အဖီခိၣ်အဃိ, နကရဲၣ်ကျဲၤမၤဆိ ကူၣ်သ့တၢ်ရဲၣ်တၢ်ကျဲၤမနုၤတဖၣ်, ကၠိပှၤမၤတၢ်ဖိ ဒီး တၢ်အဂုၤအဂၤဒ်သိးတၢ်မၤကဆဲးလဲၤအသးကွ့ၢ်ကွ့ၢ် ဃုာ်ဒီးကၠိကျိၣ်စ့လၢအိၣ်တဖၣ်အံၤန့ၣ်ဒ်လဲၣ်.

စ့ၣ်ဖီလ်ပဒိၣ်ကၠိ ထဲးဂံၢ်ထဲးဘါဒ်သိးအကဟ့ၣ်လီၤကူၣ်သ့အကံၢ်အစီလၢအထီကတၢၢ်တသ့ဖဲအသ့ဃုာ်ဒီး ကၠိစ့တိာ်ပာ်ဒီး ကၠိပှၤမၤတၢ်ဖိအိၣ်တဖၣ်န့ၣ်လီၤ. ကၠိစ့တိာ်ပာ်အကါဒိၣ်လၢတၢ်ကြၢးမၤအီၤတဖၣ်ဘၣ်တၢ်ဆၢတဲာ်ပာ်လီၤအီၤကျိၤကျဲ အါဘိအပူၤလၢအါနံၣ်အတီၢ်ပူၤန့ၣ်လီၤ. တနံၣ်အံၤန့ၣ် -

၁. ပစးထီၣ်အီၤဃုာ်ဒီး တၢ်ထၢဖှိၣ်ပှၤတဝၢအတၢ်ပာ်လုၢ်ပာ်ပှ့ၤတဖၣ်န့ၣ်လီၤ. တၢ်ပာ်လုၢ်ပာ်ပှ့ၤတဖၣ်အံၤကမ့ၢ်တၢ် အခီၣ်ထံး ခီၣ်ဘိလၢ ပဘၣ်ရဲၣ်ကျဲၤမၤဆိပကျိၣ်စ့တလၢတပှဲၤလၢတၢ်ဖံးတၢ်မၤအဂီၢ်ဒ်လဲၣ်န့ၣ်လီၤ.

၂. ပကကွၢ်ကဒါက့ၤ တၢ်ဂ့ၢ်ထၢဖှိၣ်ဖဲ တၢ်ရဲၣ်တၢ်ကျဲၤတဖၣ် ဒီး တၢ်ဖံးတၢ်မၤတဖၣ်အပူၤဃုာ်ဒီး တၢ်ကွၢ်ထံဆိမိၣ် တၢ်သ့ၣ် တဖၣ်လၢအဒုးနဲၣ်ပာ်ဖျါထီၣ်တၢ်လဲၤထီၣ်လဲၤထီလၢအမၤလၢပှဲၤ ကၠိဖိတၢ်ဖံးလိမၤဒိးအစၢလၢကတီၢ်ယံၤ အဂီၢ်န့ၣ်လီၤ.

၃. ဝံၤဒီး ပကရဲၣ်ကျဲၤမၤဆိ တၢ်ရဲၣ်တၢ်ကျဲၤ ဒီးတၢ်ဖံးတၢ်မၤတဖၣ်လၢ - ဒုးနဲၣ်ပာ်ဖျါထီၣ် တၢ်ကဲဘျုးကဲဖှိၣ်အပတီၢ် လၢအထီတဖၣ် ဒီး ပတၢ်အၢၣ်လီၤ, ဖိးမံလိာ်သးဒီးပပှၤတဝၢအတၢ်ပာ်လုၢ်ပာ်ပှ့ၤတဖၣ်, ဒီး ဘၣ်လီၢ်ဘၣ်စးဝဲဒီး ပကၠိစ့တိာ်ပာ်အ တၢ်ပာ်ပနီၣ်တဖၣ်န့ၣ်လီၤ. တၢ်အဝဲအံၤမ့ၢ်တၢ်လၢအကမၤစၢၤပှၤလၢ ပကပာ်လီၤတၢ်ဆၢတဲာ်လၢ ပကဆဲးပၢၤဃာ်တၢ်မနုၤ လဲၣ်ဒီး ပကလိၣ်ဘၣ် ပှၤမၤတၢ်ဖိလၢ ၂၀၂၅ နံၣ်စ့တိာ်ပာ်အဂီၢ်ဆံးအါလဲၣ်န့ၣ်လီၤ.

## ကီၢ်စၢဖှိၣ်ကျိၣ်စ့တၢ်ဆီၣ်ထွဲ (ARP) လၢာ်ကွံာ်အလီၢ်ခံ, ဘၣ်မနုၤအဃိ ပဘၣ်ဆိမိၣ်ဆဲးမၤ ကူၣ်သ့တၢ်ရဲၣ်တၢ်ကျဲၤ လၢဘၣ် တၢ်ဆီၣ်ထွဲမၤစၢၤအီၤလၢ ARP စ့တၢ်ဆီၣ်ထွဲလၢ အတလၢထီၣ်ကွံာ် ၂၀၂၄ နံၣ်န့ၣ်လဲၣ်.

ကူၣ်သ့တၢ်ရဲၣ်တၢ်ကျဲၤတနီၤနီၤလၢဘၣ်တၢ်စးထီၣ်မၤအီၤလၢပစူးကါ ARP စ့တၢ်ဆီၣ်ထွဲန့ၣ် ဘၣ်တၢ်သ့ၣ်ညါပာ်ပနီၣ်အီၤ လၢ အမၤဂ့ၤထီၣ်ကၠိဖိအတၢ်ဖံးလိမၤဒိးအစၢတဖၣ်န့ၣ်လီၤ. တဆၢကတီၢ်ဃီ, တၢ်ရဲၣ်တၢ်ကျဲၤယံာ်ထၢတနီၤလၢအတဒုး အိၣ်ထီၣ်တၢ် ဘၣ်ဘျုးဘၣ်န့ၣ်အိၣ်ဝဲဒၣ်န့ၣ်လီၤ. မ့ၢ်လၢတၢ်ဂ့ၢ်အံၤအဖီခိၣ်အဃိ, တၢ်အရ့ဒိၣ်လၢ ပကဘၣ်ကွၢ်ထံသမံသ မိးပကၠိတၢ်ရဲၣ်တၢ်ကျဲၤ ခဲလၢာ်လီၤတံၢ်လီၤဆဲး ဒီးပာ်လီၤတၢ်ဆၢတဲာ်အဂ့ၤကတၢၢ်လၢ ပကမၤလၢပှဲၤပပှၤတဝၢအတၢ်လိၣ် တဖၣ်ဒီးတၢ်ပာ်လုၢ်ပာ်ပှ့ၤတ ဖၣ်, မၤဂ့ၤထီၣ်ကၠိဖိအတၢ်ဖံးလိမၤဒိးတဖၣ် ဒီး မၤဘၣ်လိာ်ထီၣ်တၢ်ဒီးပကၠိတၢ်တိာ်ကျဲၤမိၢ်ပှၢ် န့ၣ်လီၤ. လၢတၢ်ကွၢ်ထံသမံသမိး တၢ်အံၤအဖီခိၣ်, တၢ်ပာ်ဖှိၣ်ထီၣ်ဃုာ်တၢ်ဒီးပပှၤတဝၢအတၢ်ပာ်လုၢ်ပာ်ပှ့ၤတဖၣ်, ပကပာ် လီၤတၢ်ဆၢတဲာ်လၢ ပကြၢးဆဲးမၤ ကူၣ်သ့ တၢ်ရဲၣ်တၢ်ကျဲၤဖဲလဲၣ်တခါလဲၣ် ဒီး ပဘၣ်ဆိကတီၢ်ပာ်ပတုာ်တၢ်မနုၤလဲၣ် န့ၣ်လီၤ.

## ကီၢ်စၢဖှိၣ်ကျိၣ်စ့ (ARP) တၢ်ဆီၣ်ထွဲတဖၣ် လၢတၢ်ဖိတၢ်လံၤတဖၣ်အမဲာ်ညါ ဘၣ်တၢ်စူးကါအီၤလၢ ပီးတၢ်လီတဖၣ် မ့တမ့ၢ် တၢ်သူတၢ်စွဲလၢတဘျီဂီၢ်တဖၣ်စ့ၢ်ကီးဧါ.

မ့ၢ်. စ့ၣ်ဖီလ်ပဒိၣ်ကၠိလူၤပိာ်မၤထွဲ တၢ်သူတၢ်စွဲအတၢ်နဲၣ်ကျဲတဖၣ်လၢ ကီၢ်စၢဖှိၣ်ဒီးကီၢ်စဲၣ်ကူၣ်သ့ဝဲၤကျိၤပာ်လီၤဝဲဒ်သိး အကဆီၣ် ထွဲမၤစၢၤတၢ်ရဲၣ်တၢ်ကျဲၤလၢအကဘှါၡဲလီၤတၢ်ဂ့ၢ်ကီတဖၣ်လၢအဘၣ်ထွဲဘၣ်ဃးလိာ်သးဒီး ခိဘ့းဒ်-၁၉ တၢ်ဆါ, လၢအပၣ်ဃုာ် သးခိၣ်နူာ်ဆူၣ်ချ့ ဒီး ကူၣ်သ့တၢ်ဖံးလိမၤဒိးတၢ်ဆီၣ်ထွဲတဖၣ်န့ၣ်လီၤ. ကျိၣ်စ့ ၃၀ မျးကယၤဃၣ် ဃၣ်ဘၣ်တၢ်စူးကါအီၤလၢတၢ်သူ တၢ်စွဲတဘျီအဂီၢ်တဖၣ်န့ၣ်လီၤ. ကွၢ် ARP စ့တိာ်ပာ်ဖဲ [spps.org/Page/45780](https://www.spps.org/Page/45780) ပှာ်ယဲၤ အဖီခိၣ်အံၤန့ၣ်တက့ၢ်.

## ကျိၣ်စ့လၢတၢ်တစူးကါအီၤလၢ တၢ်ပီးတၢ်လီစ့တိာ်ပာ်တဖၣ် လၢအပူၤကွံာ်တနံၣ်န့ၣ်အိၣ်ဧါ, စ့တဖၣ်န့ၣ်မၤအသးဒ်လဲၣ်.

ဒ်ပတၢ်ပၢဆှၢ နီၢ်ကစၢ်ဒီးဟံၣ်ဖိဃီဖိကျိၣ်စ့အသိး, စ့လၢပရဲၣ်ကျဲၤပာ်လၢပကစူးကါအီၤ ဘၣ်ဆၣ်ပတစူးကါဒံးတဖၣ် ပပာ်ဃာ်အီၤလၢ ပစ့အိၣ်တ့ၢ် (စ့ပာ်ကီၤ)အပူၤန့ၣ်လီၤ. လၢပမၤတၢ်ဒ်အံၤသိးအဖီခိၣ် ပပာ်ဃာ်အီၤလၢ စ့အိၣ်တ့ၢ်အပူၤ, ဒီး မၤဂ့ၤထီၣ်ပကၠိကျိၣ်စ့တၢ်အိၣ်ဂၢၢ်အိၣ်ကျၢၤ ဒီး မၤဂ့ၤထီၣ်ပတၢ်ဘျၢလီၤစ့အ့ၣ်(bond)အယူာ်တဖၣ်န့ၣ်လီၤ.

# ကၠိဖိတၢ်ဆဲးလီၤမံၤ

## ပဒွးတယာ်ပာ်ကၠိဖိတၢ်ဆဲးလီၤမံၤလၢကိးနံၣ်ဒဲးန့ၣ်ဒ်လဲၣ်.

စ့ၣ်ဖီလ်ပဒိၣ်ကၠိကွၢ် တၢ်ဂ့ၢ်ထၢဖှိၣ်အကလုာ်ကလုာ်ပၣ်ဃုာ် ဖိသၣ်အိၣ်ဖျဲၣ်အနီၣ်ဂံၢ်တဖၣ်, ခၠါထၢၣ်ကၠိအိးထီၣ်သး မ့တမ့ၢ် ပတုာ်သးတဖၣ်, န့ဘၢဟူၣ်နီၢ်ဂံၢ်နီၣ်ဒွးတၢ်ဆီတလဲသး (ပှၤဟးထီၣ်/နုာ်လီၤ), ဒီး ကၠိဖိတၢ်ဆဲးလီၤမံၤနီၣ်ဂံၢ်လၢအပူၤကွံာ် တဖၣ် ဒ်သိးပကပာ်လီၤတၢ်ဒွးတယာ်ကၠိဖိနီၣ်ဂံၢ်လၢ ကၠိနံၣ်ဆူညါတနံၣ်အဂီၢ်န့ၣ်လီၤ. ကၠိဖိအနီၣ်ဂံၢ်လၢပဒွးတယးပာ်စၢၤ အီၤအံၤ ညီနုၢ်ကၠိဖိအတၢ်အါထီၣ်စှၤလီၤကအိၣ်ဝဲဖဲ ၀.၅ - ၂ မျးကယၤ လၢတၢ်မၤလီၤတံၢ်လီၤဆဲး ကိးနံၣ်ဒဲးကၠိဖိတၢ်ဆဲး လီၤမံၤအနီၣ်ဂံၢ် ဖဲလါအီးကထိဘၢၣ် ၁သီအပူၤန့ၣ်လီၤ.

## ဖြံၣ်ခ့ၣ်-၁၂ တီၤကၠိဖိဆဲးလီၤပာ်စၢၤမံၤလၢ စ့ၣ်ဖီလ်ပဒိၣ်ကၠိ (ကၠိနံၣ် ၂၀၂၃-၂၀၂၄ အပူၤ)န့ၣ်အိၣ်ပှဲၤဂၤလဲၣ်.

တၢ်ပာ်ဖျါဖဲ လါစဲးပထ့ဘၢၣ် ၂၂သီ, ၂၀၂၃နံၣ်အနံၤတီၢ်ပူၤ ဖြံၣ်ခ့ၣ်-၁၂တီၤကၠိဖိဆဲးလီၤပာ်စၢၤအမံၤအိၣ်ဝဲ ၃၂,၇၈၉ ဂၤန့ၣ်လီၤ. ကၠိဖိဆဲးလီၤမံၤနီၣ်ဂံၢ်လၢတၢ်ပာ်ပနီၣ်ပာ်ဂၢၢ်ပာ်ကျၢၤအီၤဖဲ အီးကထိဘၢၣ် ၁သီန့ၣ် ကဘၣ်တၢ်သ့ၣ်ညါအီၤဖဲ လါယနူၤအါရံၤ ၂၀၂၄ နံၣ်အတီၢ်ပူၤန့ၣ်လီၤ.

## ကၠိဖိတၢ်ဆဲးလီၤမံၤန့ၣ် ဒုးအိၣ်တၢ်ဘၣ်ထွဲလိာ်သးလၢကၠိစ့တိာ်ပာ်တဖၣ်န့ၣ်ဒ်လဲၣ်.

ကၠိဖိတၢ်ဆဲးလီၤမံၤမ့ၢ်တၢ်ဂ့ၢ်ခိၣ်သ့ၣ်လၢတၢ်ပာ်လီၤကၠိကီၢ်ရ့ၣ်အစ့တိာ်ပာ်အဂီၢ်လီၤ. ကျိၣ်စ့တၢ်ဟဲနုာ်ခဲလၢာ်ဃၣ်ဃၣ် န့ၣ်ဘျးစဲလိာ် သးလၢကၠိဖိတၢ်ဆဲးလီၤမံၤအဖီခိၣ်, လၢအပၣ်ဃုာ် ကီၢ်စဲၣ်ကျိၣ်စ့တၢ်ဆီၣ်ထွဲ ဒီး လီၢ်ကဝီၤဟံၣ်တၢ်စုလီၢ် ခီၣ်ခိၣ်ခိသွဲတဖၣ်န့ၣ်လီၤ. ဖဲတၢ်ပာ်ပနီၣ်ပာ်ဂၢၢ်ပာ်ကျၢၤကၠိဖိနီၣ်ဂံၢ်ဖဲ လါအီးကထိဘၢၣ် ၁ သီဝံၤအလီၢ်ခံ, ကၠိစ့တိာ်ပာ် လၢတၢ်သမံသမိးကွၢ်အီၤတဖၣ် ကပာ်ဖျါထီၣ်တၢ်လၢအဖိးမံလိာ်သးလၢ ကၠိဖိတၢ်ဆဲးလီၤမံၤနီၣ်ဂံၢ်လီၢ်တံၢ်လီၤဆဲးန့ၣ်လီၤ.

## လၢကၠိဖိတၢ်ဆဲးလီၤမံၤစှၤလီၤအဂ့ၢ်ဖီခိၣ် စ့ၣ်ဖီလ်ပဒိၣ်ကၠိ ကမၤတၢ်မနုၤလဲၣ်.

စ့ၣ်ဖီလ်ပဒိၣ်ကၠိအိၣ်ဒီးကျိၤကျဲအါဘိလၢကမၤအါထီၣ်ဒီးပၢၤဃာ် ကၠိဖိတဖၣ်ဒီးဟံၣ်ဖိဃီဖိတဖၣ်န့ၣ်လီၤ. ပကွၢ်ထံပညိၣ် တၢ်လၢ ပကဟ့ၣ်လီၤကူၣ်သ့တၢ်ရဲၣ်တၢ်ကျဲၤဒီးတၢ်ဆီၣ်ထွဲမၤစၢၤလၢအပတီၢ်ထီလၢအမၤလၢပှဲၤ ပပှၤတဝၢအတၢ်လိၣ် ဘၣ်တဖၣ်န့ၣ်လီၤ. ပဆဲးဃ့ထီၣ်ပှၤတဝၢအတၢ်ပာ်ဖျါထီၣ်တၢ်ထံၣ် ဒီး တၢ်ပဲၤထံနီၤဖးတၢ်ဂ့ၢ်ထၢဖှိၣ်ဒ်သိးအကပာ်လီၤစၢၤ တၢ်ဆၢတဲာ်တဖၣ်လၢအ ဘၣ်ဃးဒီး တၢ်အရ့ဒိၣ်တဖၣ်လၢဟံၣ်ဖိဃီဖိဃုထၢဒီးအိၣ်ဖဲ စ့ၣ်ဖီလ်ပဒိၣ်ကၠိပူၤအံၤအဂ့ၢ် န့ၣ်လီၤ.

လၢတၢ်ထိၣ်ဃူအဖီခိၣ်, ကၠိဖိလၢထီၣ်ကၠိသ့ ၆၀ မျးကယၤလၢအအိၣ်ဆိးဖဲ စ့ၣ်ဖီလ်ပဒိၣ်ကၠိပူၤအံၤန့ၣ် ထီၣ်မၤလိတၢ်ဖဲ စ့ၣ်ဖီလ်ပဒိၣ်ကၠိတဖၣ်အပူၤန့ၣ်လီၤ. ကၠိဖိ ၈၅ မျးကယၤအိၣ်ဖဲ စ့ၣ်ဖီလ်ပဒိၣ်ကၠိအပူၤ စးထီၣ်မၤလိတၢ် တတီၤ ဒီးဆဲးမၤ လိ ကၠိတတီၤဘၣ်တတီၤန့ၣ်လီၤ. တၢ်ဂ့ၢ်အဂုၤအဂၤတဖၣ်လၢ အမၤဘၣ်ဒိဘၣ်ထံးကၠိဖိတၢ်ဆဲးလီၤမံၤန့ၣ်ပၣ်ဃုာ် တၢ်ပြၢလိာ်သး တဖၣ်လၢ ခၠါထၢၣ်ကၠိ ဒီး ကၠိလၢအတမ့ၢ်ပဒိၣ်ကၠိတဖၣ်, ဒီး ဖိသၣ်အိၣ်ဖျဲၣ်နီၣ်ဂံၢ်စှၤလီၤအဖီခိၣ်န့ၣ်လီၤ.

ဒိးသန့ၤသးလၢ ပကၠိဖိတၢ်ဆဲးလီၤပာ်စၢၤမံၤအနီၣ်ဂံၢ်ဖီခိၣ်, စ့ၣ်ဖီလ်ပဒိၣ်ကၠိ မၤလၢပှဲၤတ့ၢ်ဝဲအတၢ်ပညိၣ်ဖီတၢၣ်လၢ အိၣ်ဒီးကၠိဖိ နီၣ်ဂံၢ်လၢလၢလီၣ်လီၣ် (ကၠိဖိနီၣ်ဂံၢ်စှၤလီၤ ၁.၅ မျးကယၤ မ့တမ့ၢ် ဆူအဖီလာ်) လၢ ကၠိနံၣ် ၂၀၂၃-၂၀၂၄ အပူၤန့ၣ်လီၤ. ကၠိကီၢ်ရ့ၣ် တၢ်မၤအါထီၣ်ကၠိဖိတၢ်ဆဲးလီၤမံၤဒီးတၢ်ဂၢၤဃာ်ကၠိဖိနီၣ်ဂံၢ်အတၢ်ရဲၣ်တၢ်ကျဲၤကျိၤကျဲတနီၤနီၤ န့ၣ်ပၣ်ဃုာ် တၢ်ဃုထၢကၠိမူးအတၢ် ရဲၣ်တၢ်ကျဲၤ, တၢ်ထုးထီၣ်ရၤလီၤ တၢ်ဃုထၢကၠိလံာ်နဲၣ်ကျဲ, ဒံၣ်ကၠံၣ်တၢၣ် တၢ်ဘိးဘၣ်ရၤလီၤ (မၣ်ကဲၣ်ထံ) အကျိၤကျဲတဖၣ် ဒီး မံၣ်ဒံၣ်ယၢၣ်တၢ်ဆဲးကျိးကျိၤကျဲအဂ့ၤတဖၣ်န့ၣ်လီၤ. လၢန့ၣ်အမဲာ်ညါ, ကၠိဃုဖျၢၣ်ဒိးန့ၢ် တၢ်ဘိးဘၣ်ရၤလီၤ(မၣ်ကဲထံ) ကျိၣ်စ့ တၢ်ဆီၣ်ထွဲတဖၣ်ဒ်သိးအကမၤဂ့ၤ ထီၣ်ကၠိဖိတၢ်ဆဲးလီၤမံၤလၢ ကၠိနံၣ် ၂၀၂၄-၂၀၂၅ အဂီၢ်န့ၣ်လီၤ.

# တၢ်ပာ်လီၤတၢ်ဆၢတဲာ်အကျိၤအကွာ်

## ယတၢ်ထံၣ်လၢယပာ်ဖျါထီၣ်အီၤတဖၣ် ဘၣ်တၢ်စူးကါအီၤလၢ ကၠိစ့တိာ်ပာ်အတၢ်ဆၢတဲာ်ကျိၤကွာ်အပူၤန့ၣ်ဒ်လဲၣ်.

စ့ၣ်ဖီလ်ပဒိၣ်ကၠိ ထၢဖှိၣ်, ဒီး ဆဲးထၢဖှိၣ် ဒီး ပဲၤထံနီၤဖး, ကၠိဖိ, ဟံၣ်ဖိဃီဖိ ဒီး ကၠိပှၤမၤတၢ်ဖိ ဒီး ပှၤတဝၢဖိတဖၣ် အတၢ်ပာ်ဖျါထီၣ် တၢ်ထံၣ်တဖၣ်ကွ့ၢ်ကွ့ၢ် ဒ်သိးအကပာ်လီၤတၢ်ဆၢတဲာ်လၢ ၂၀၂၅နံၣ်ကၠိစ့တိာ်ပာ်အဂီၢ်န့ၣ်လီၤ. လၢတၢ်မၤကျိၤကွာ်အံၤအပူၤ, စ့ၣ်ဖီလ်ပဒိၣ်ကၠိ ပှၤတဝၢ သ့ၣ်ညါပာ်ပနီၣ်တ့ၢ်ဝဲ တၢ်ပာ်လုၢ်ပာ်ပှ့ၤအါခါ (အဒိမ့ၢ်ဝဲ, တၢ်ဘံၣ်တၢ်ဘၢ, တၢ်ဘၣ်ထွဲဘၣ်ဃး, ကၠိလၢအိၣ်ဒီးတၢ်ခီဆၢကလုာ်ဆဲးလၤ) လၢအရ့ဒိၣ်ကတၢၢ်လၢပှၤတဝၢ တဖၣ်အဂီၢ်န့ၣ်လီၤ. တသ့ဖဲအသ့, စ့ၣ်ဖီလ်ပဒိၣ်ကၠိခိၣ်နၢ် တဖၣ်ကပာ်လီၤတၢ်ဆၢတဲာ်တဖၣ်လၢအကြၢးဝဲဘၣ်ဝဲဒီး တၢ်ပာ်လုၢ်ပာ်ပှ့ၤတဖၣ်အံၤလၢ ၂၀၂၅ နံၣ်စ့တိာ်ပာ်အပူၤလီၤ.

တၢ်ကရၢကရိပှၤမၤသကိးတၢ်ခဲလၢာ် ဆဲးဟ့ၣ်ထီၣ်တၢ်ဟ့ၣ်ကူၣ်ဖးသ့လၢအကဘၣ်စူးကါဝဲ တၢ်ပာ်ဖျါထီၣ်တၢ်ထံၣ်လၢ ၂၀၂၅ နံၣ် စ့တိာ်ပာ်အဂီၢ်လံာ်တကွီၢ်ဒိ (FY25 Budget Feedback Form) လၢအကထံၣ်န့ၢ်အီၤဖဲ [spps.org/Domain/20706](https://www.spps.org/Domain/20706) ပှာ်ယဲၤ အဖီခိၣ်န့ၣ်လီၤ.

## ပှၤလၢအကပာ်လီၤ တၢ်ဆၢတဲာ်လီၢ်ခံကတၢၢ်တဂၤန့ၣ်မ့ၢ်မတၤတဂၤလဲၣ်.

ကၠိပှၤပၢဆှၢတၢ်ခိၣ်ကျၢၢ် (Superintendent) ဒီး ကၠိခိၣ်နၢ်ဒိၣ်ထီၣ်ကရူၢ် (Senior Executive Leadership Team) ကပာ်လီၤတၢ်ဆၢတဲာ်လီၢ်ခံကတၢၢ်လၢ ၂၀၂၅နံၣ် ကၠိစ့တိာ်ပာ်အဂီၢ် လၢတၢ်ထံၣ်လိာ်တဲသကိးတၢ်ဒီး ကၠိခိၣ်နၢ်တဖၣ်, ကၠိကီၢ်ရ့ၣ်ခိၣ်နၢ်တဖၣ် ဒီး ပၢဆှၢကၠိကမံးတံာ်ခိၣ်ကျၢၢ်တဖၣ် (BOE)န့ၣ်လီၤ. ပၢဆှၢကၠိကမံးတံာ်ခိၣ်ကျၢၢ်ကဟ့ၣ်သကိး တၢ်ဖးလၢအဝဲသ့ၣ်ကပာ်ဂၢၢ်ပာ်ကျၢၤကၠိစ့တိာ်ပာ်ဖဲ လါယူၤ ၃၀သီ, ၂၀၂၄နံၣ်အနံၤန့ၣ်လီၤ.

## တၢ်ပာ်လီၤတၢ်ဆၢတဲာ်အတၢ်ဆၢကတီၢ်တဖၣ် အိၣ်ဝဲဒၣ်ဒ်လဲၣ်.

နမ့ၢ်အဲၣ်ဒိးသ့ၣ်ညါတၢ်ဆၢကတီၢ်ပနိတခါလၢ ၂၀၂၅နံၣ် ကၠိစ့တိာ်ပာ်တၢ်မၤကျိၤကွာ်အဂီၢ်န့ၣ် နုာ်လီၤကွၢ် [spps.org/fy25budget](http://spps.org/fy25budget) ပှာ်ယဲၤန့ၣ်တက့ၢ်.

## လၢတၢ်မၤကျိၤကွာ်အံၤအပူၤ တၢ်လၢအပၣ်ဃုာ် ဒီးတၢ်လၢအတပၣ်ဃုာ်လၢစ့တိာ်ပာ်အပူၤန့ၣ် မ့ၢ်တၢ်မနုၤလဲၣ်.

တၢ်ရဲၣ်တၢ်ကျဲၤခဲလၢာ်, တၢ်မၤသကိးတၢ်တဖၣ်, တၢ်ရဲၣ်တၢ်ကျဲၤတၢ်တိာ်ကျဲၤတဖၣ် ဒီး ’’တၢ်လၢပကဘၣ်မၤအီၤ‘‘ လၢတၢ်တ ဟ့ၣ်စိဟ့ၣ်ကမီၤအီၤတဖၣ်ဘၣ်တၢ်ကွၢ်ထံသမံသမိးတ့ၢ်လံအီၤ ဒ်တၢ်မၤကျိၤကွာ်အဝဲအံၤအသိးန့ၣ်လီၤ. ဒ်သိးလၢပကဒိးန့ၢ် စ့ဟဲနုာ်ဟးထီၣ်လၢ ၂၀၂၅နံၣ် ကၠိစ့တိာ်ပာ်လၢအိၣ်ဒီးတၢ်ပှဲၤလိာ်သးအဂီၢ်, စ့ၣ်ဖီလ်ပဒိၣ်ကၠိကဘၣ် ဆိကတီၢ်ပာ်ပတုာ်ကူၣ်သ့ တၢ်ရဲၣ်တၢ်ကျဲၤတနီၤ ဒီးမၤစှၤလီၤကၠိကီၢ်ရ့ၣ်ပှၤမၤတၢ်ဖိတဖၣ်န့ၣ်လီၤ.

**၀ဲၤကျိၤတဖၣ်, ပှၤမၤတၢ်ဖိတၢ်ဖံးတၢ်မၤတဖၣ် မ့တမ့ၢ် တၢ်ရဲၣ်တၢ်ကျဲၤကိးခါဒဲး တဘၣ်တၢ်ပျဲပူၤအီၤလၢ တၢ်ကွၢ်ထံ သမံသမိး ဒီး ဆိမိၣ်ကွၢ်ထံတၢ်လၢ တၢ်ကမၤစှၤလီၤပှၤမၤတၢ်ဖိနီၣ်ဂံၢ် ဒီး မၤစှၤလီၤတၢ်လၢာ်ဘူၣ်လၢၤစ့ၤတဖၣ်အဂီၢ် န့ၣ်ဘၣ်.** တၢ်အဝဲအံၤ ပၣ်ဃုာ်ကၠိကီၢ်ရ့ၣ်ပှၤမၤတၢ်ဖိ ဒီး တၢ်ရဲၣ်တၢ်ကျဲၤတဖၣ်န့ၣ်လီၤ. တၢ်ကွၢ်ထံသမံသမိးလံတၢ်ကိး မံၤဒဲး လၢအတကဲဘျုး လၢ ပှၤတဝၢအတၢ်ပာ်လုၢ်ပာ်ပှ့ၤတဖၣ် ဒီး တၢ်ဂ့ၢ်ထၢဖှိၣ်ဘၣ်ဃးကၠိဖိတၢ်ဖံးလိမၤဒိးတၢ်လဲၤထီၣ် လဲၤထီအစၢတဖၣ်အဂီၢ်န့ၣ်လီၤ.

ဆၢကတီၢ်ခဲအံၤ ဖဲပကၠိတဖၣ်အပူၤ တၢ်ဆီတလဲမနုၤတဖၣ်ကအိၣ်ထီၣ်လဲၣ်န့ၣ် ပတသ့ၣ်ညါအီၤဘၣ်. ပမုၢ်လၢ်လၢ ကၠိတဖၣ် ကဒိးန့ၢ် အဝဲသ့ၣ်ကျိၣ်စ့တဖၣ်ဖဲလါဖ့ၣ်ဘြူၤအါရံၤအလၢာ်တီၢ်ပူၤန့ၣ်လီၤ. တၢ်ကမၤဘၣ်လီၢ်ဘၣ်စး ကၠိပှၤ မၤတၢ်ဖိ မ့တမ့ၢ် တၢ်ရဲၣ်တၢ်ကျဲၤတခါဂ့ၤတခါဂ့ၤ ဒိးသန့ၤထီၣ်အသးလၢ ပှၤမၤတၢ်ဖိ လံာ်ဃံးဃာ်ကျိာ်အဖီခိၣ်န့ၣ်လီၤ. လၢတၢ်မၤကျိၤကွာ်အံၤ အပူၤ တၢ်ဆိကတီၢ်ပာ်ပတုာ်ကၠိန့ၣ် အတပၣ်ဃုာ်လၢစ့တိာ်ပာ်အတၢ်ရဲၣ်တၢ်ကျဲၤအပူၤဘၣ်.

# ပှၤတဝၢအတၢ်နုာ်လီၤမၤသကိးတၢ်

## နဃုမၤန့ၢ် ပှၤတဝၢအတၢ်ထံၣ်, တၢ်လၢအဝဲသ့ၣ်ပာ်ကဲဝဲလၢအကါဒိၣ်တဖၣ်, လီၤလီၤဆီဆီလၢ မိၢ်ပၢ်တဖၣ် ဒီး ကၠိဖိတဖၣ်, န့ၣ်ဒ်လဲၣ်.

* တီၤထီကၠိ ၈ဖျၢၣ် ကၠိဖိတၢ်ထံၣ်လိာ်အိၣ်ဖှိၣ်သကိးတဖၣ် (တၢ်စူၤခါကတီၢ် ၂၀၂၃နံၣ်)
* ပှၤတဝၢတၢ်ထံၣ်လိာ်တၢၣ်ပီၣ်သကိးတၢ်တဖၣ်ဃုာ်ဒီး Marnita’s Table (တၢ်စူၤခါကတီၢ် ၂၀၂၃နံၣ်)
* ပှၤတဝၢအတၢ်ပာ်လုၢ်ပာ်ပှ့ၤတဖၣ် ဒီး စ့တိာ်ပာ်တၢ်အိၣ်ဖှိၣ်တဖၣ် (သ့ၣ်လၣ်လီၤကတီၢ် ၂၀၂၃နံၣ်)
* တၢ်ဃုထံၣ်သ့ၣ်ညါပှၤတဝၢအတၢ်ပာ်လုၢ်ပာ်ပှ့ၤ (ဟံၣ်ဖိဃီဖိ, ကၠိပှၤမၤတၢ်ဖိ, ၆-၁၂တီၤကၠိဖိတဖၣ်, သ့ၣ်လၣ်လီၤကတီၢ် ၂၀၂၃နံၣ်)

လၢတၢ်ပာ်ဖှိၣ်ခဲလၢာ်အပူၤ, ပထၢဖှိၣ်တၢ်ထံၣ်တဖၣ်လၢ ပှၤတဝၢဖိ ၁၀,၀၀၀ ဆူအဖီခိၣ် (၁၀,၇၃၉ ဂၤ) အအိၣ်န့ၣ်လီၤ. တၢ်ဂ့ၢ်ကျၢၢ်တံၢ်ဘၣ်ဃးဒီး တၢ်နုာ်လီၤမၤသကိးတၢ်အဝဲအံၤနမၤန့ၢ်အီၤသ့ဖဲ [spps.org/fy25budget](http://spps.org/fy25budget) ပှာ်ယဲၤအဖီခိၣ် န့ၣ်လီၤ.

## တၢ်စံးဆၢလၢတၢ်မၤန့ၢ်အီၤလၢ တၢ်ဃုထံၣ်န့ၣ်ပှၤတဝၢအတၢ်ပာ်လုၢ်ပာ်ပှ့ၤတဖၣ်န့ၣ် တၢ်လဲလိာ်အီၤဆူ တၢ်နဲၣ်ကျဲ လၢကၠိကျိၣ်စ့ဂ့ၢ်ဝီအဂီၢ်န့ၣ်ဒ်လဲၣ်.

ကၠိစ့တိာ်ပာ်တဖၣ်မ့ၢ်တၢ်ခီဆၢက့ၤတၢ်တခါလၢအဘျးစဲလိာ်အသးဒီး ပပှၤတဝၢအတၢ်ပာ်လုၢ်ပာ်ပှ့ၤတဖၣ်န့ၣ်လီၤ. အဒိန့ၣ်, ပသ့ၣ်ညါကၠိတၢ်ဘံၣ်တၢ်ဘၢမ့ၢ်တၢ်လၢအရ့ဒိၣ်ကတၢၢ်တခါလၢ ပပှၤတဝၢဖိကရူၢ်တဖၣ်အပူၤန့ၣ်လီၤ. တၢ်အဝဲန့ၣ်အခီပညီမ့ၢ်ဝဲ, ပမ့ၢ်ဘၣ်ဃုထၢ ဟ့ၣ်လီၤကျိၣ်စ့လၢ ကၠိဘံၣ်ဘၢပှၤမၤတၢ်ဖိအဂီၢ် ဒီး မၤဂ့ၤထီၣ်ပလီတဲစိ တၢ်ဆဲးကျိးတဖၣ် အဘၢၣ်စၢၤန့ၣ်, ပကဃုထၢလၢ ဟ့ၣ်လီၤကျိၣ်စ့လၢ ကၠိဘံၣ်ဘၢပှၤမၤတၢ်ဖိအဂီၢ်န့ၣ်လီၤ.

လၢ တၢ်ပာ်လုၢ်ပာ်ပှ့ၤတဖၣ်အမဲာ်ညါ, ပကွၢ်ထံဆိမိၣ်တၢ်ဒိၣ်ဒိၣ်ယိာ်ယိာ်လၢ ပပှၤကၠိဖိအတၢ်ဖံးလိမၤဒိးအစၢတဖၣ် အဖီခိၣ် ဒီးလၢတၢ်န့ၣ်အဃိပကရဲၣ်ကျဲၤမၤဆိ ကူၣ်သ့တၢ်ရဲၣ်တၢ်ကျဲၤဒီး တၢ်ဆီၣ်ထွဲမၤစၢၤအတၢ်မၤတဖၣ်လၢ အဘၣ်တၢ်ပာ်ဂၢၢ်ပာ် ကျၢၤအီၤလၢအမၤစၢၤကၠိဖိတဖၣ်အတၢ်ဖျိးစိလၢ ကတီၢ်ယံၤတၢ်ဖံးလိမၤဒိးအစၢဖီခိၣ်လၢအ ဘျးစဲလိာ်အသးလၢ SPPS Achieves တၢ်တိာ်ကျဲၤမိၢ်ပှၢ်န့ၣ်လီၤ.

အအံၤမ့ၢ်တၢ်ဂ့ၢ်ခိၣ်သ့ၣ်ခံမံၤ -- တၢ်ပာ်လုၢ်ပာ်ပှ့ၤတဖၣ် ဒီး ကၠိဖိတၢ်ဖံးလိမၤဒိးအစၢတဖၣ် -- လၢဘၣ်တၢ်ပၣ်ဖှိၣ်ထီၣ် ဃုာ်ဒီး ပတၢ်လၢာ်တဖၣ်လၢပလိၣ်မၤအီၤလၢ အကပာ်လီၤတၢ်ဆၢတဲာ်လၢ ၂၀၂၅နံၣ် ကၠိစ့တိာ်ပာ်အဂီၢ်န့ၣ်လီၤ.

## မ့ၢ်တၢ်ဟံးန့ၢ်ဒိကနၣ် ကၠိပှၤမၤတၢ်ဖိအတၢ်ထံၣ် မ့တမ့ၢ် တၢ်ကိးလီတဲစိဆူ ကၠိပှၤမၤတၢ်ဖိတဖၣ်အအိၣ်န့ၣ်စ့ၢ်ဧါ.

ပှၤတဝၢတၢ်နုာ်လီၤမၤသကိးတၢ် အတၢ်အိၣ်ဖှိၣ်အကတီၢ်တဖၣ် အိးထီၣ်အသးလၢ ပှၤတဝၢဖိကိးဂၤဒဲးအဂီၢ်လၢ အပၣ်ဃုာ် ကၠိပှၤမၤတၢ်ဖိတဖၣ်န့ၣ်လီၤ. တၢ်ဃုထံၣ်သ့ၣ်ညါကၠိပှၤမၤတၢ်ဖိအတၢ်ထံၣ်(survey)တခါ ဘၣ်တၢ်ဆှၢ စ့ၢ်ကီးအီၤဆူ ကၠိပှၤမၤတၢ်ဖိ ခဲလၢာ်အအိၣ်န့ၣ်လီၤ. အါန့ၣ်အန့ၣ်, ကၠိခိၣ်တဖၣ် ရဲၣ်ကျဲၤမၤစ့ၢ်ကီးဝဲ ကၠိစ့တိာ်ပာ် အတၢ်အိၣ်ဖှိၣ်တဖၣ်ဃုာ်ဒီးအဝဲသ့ၣ် ပှၤမၤတၢ်ဖိ ဒ်သိးအဝဲသ့ၣ်ကသ့ၣ်ညါနၢ်ပၢၢ် ကၠိစ့တိာ်ပာ်တၢ်အိၣ်သးခဲအံၤ ဒီး တၢ်တယာ်ပာ်စၢၤတၢ်လၢ ၂၀၂၅နံၣ်ကၠိစ့တိာ်ပာ်အဂီၢ်န့ၣ်လီၤ. ကၠိပှၤပၢဆှၢတၢ်ခိၣ်ကျၢၢ်(superintendent) အိၣ်ဒီး တၢ်လဲၤဟးအိၣ်သကိးကၠိတဖၣ် ဒီးထံၣ်လိာ်သးဒီးကၠိပှၤမၤတၢ်ဖိတဖၣ် အစှၤကတၢၢ်တနွံတဘျီန့ၣ်လီၤ.

## တၢ်မၤကျိၤကွာ်လၢအမၤလီၤတံၢ် ပှၤတဝၢဒီးကၠိပှၤမၤတၢ်ဖိအတၢ်ထံၣ်တဖၣ်ကဘၣ်တၢ်ဆဲးထၢဖှိၣ်အီၤကွ့ၢ်ကွ့ၢ်န့ၣ် မ့ၢ်မနုၤလဲၣ်.

တၢ်ဟ့ၣ်ကူၣ်အလံာ်တကွီၢ်ဒိလၢ FY25 budget ပှာ်ယဲၤအဖီခိၣ်န့ၣ်မ့ၢ်ကျိၤကျဲတဘိလၢပထၢဖှိၣ်ပှၤတဝၢအတၢ်ဟ့ၣ်ကူၣ် ဟ့ၣ်ဖးကွ့ၢ်ကွ့ၢ်န့ၣ်လီၤ. ကၠိခိၣ်တဖၣ် ဒီး ကၠိကီၢ်ရ့ၣ်ခိၣ်နၢ်ဂုၤဂၤတဖၣ်ကဆဲးပၣ်ဃုာ်လၢ တၢ်ပာ်လီၤတၢ်ဆၢတဲာ်ကျိၤကွာ် အပူၤ န့ၣ်လီၤ. ပအိၣ်ဒီးတၢ်အၢၣ်လီၤသးနီၢ်နီၢ်လၢပကဆှၢဒုးသ့ၣ်ညါစ့ၢ်ကီးတၢ်ဂ့ၢ်တၢ်ကျိၤအသီတဖၣ်ဆူပပှၤတဝၢခီဖျိ အံမ့လ်, မ့ၢ်တၢ် ဆဲးကျိးကျဲအဂ့ၤကတၢၢ်တဘိလၢဟံၣ်ဖိဃီဖိတဖၣ် ဘၣ်သးဝဲဒိၣ်ကတၢၢ်လၢအတၢ်စံးဆၢ တၢ်ဃုသ့ၣ် ညါတၢ် (survey) တဖၣ်အပူၤ ဒီး ပှၤတဝၢတၢ်နုာ်လီၤမၤသကိးတၢ်အတၢ်အိၣ်ဖှိၣ်အကတီၢ်တဖၣ်အပူၤန့ၣ်လီၤ.

# ကၠိပှၤမၤတၢ်ဖိတၢ်သံကွၢ်တဖၣ်

## ကၠိပှၤမၤတၢ်ဖိကိးကရူၢ်ဒဲးလၢအဘၣ်ဃးဒီး ပှၤမၤတၢ်ဖိကရၢန့ၣ် မ့ၢ်အဘူးအလဲကအါထီၣ် ၆ မျးကယၤလၢအ ဒ်သိးလိာ်သးဒီး ကၠိပှၤပၢဆှၢတၢ်ခိၣ်နၣ်ဒိၣ်ထီကရူၢ် (ပှၤလၢတဘၣ်ဃးဒီးပှၤမၤတၢ်ဖိကရၢ)န့ၣ်စ့ၢ်ဧါ.

ပၢဆှၢကၠိကမံးတံာ်ခိၣ်ကျၢၢ်ပာ်ဂၢၢ်ပာ်ကျၢၤတၢ်မၤအါထီၣ် ၆ မျးကယၤဘူးလဲထဲတဘျီဧိၤလၢ ကရူၢ်လၢအတဘၣ်ဃး ဒီးပှၤမၤ တၢ်ဖိကရၢ (အပူၤကွံာ်ဘၣ်တၢ်ကိးအီၤလၢ ကၠိပှၤပၢဆှၢတၢ်ခိၣ်နၣ်ဒိၣ်ထီ (Superintendency)) ဖဲ လါအီကူး ၂၂သီ, ၂၀၂၃နံၣ်, ပၢဆှၢကၠိကမံးတံာ်ခိၣ်ကျၢၢ်တၢ်အိၣ်ဖှိၣ်အပူၤန့ၣ်လီၤ. တၢ်ဆၢတဲာ်အဝဲအံၤ ဒိးသန့ၤထီၣ်အသးလၢ Evergreen Solutions အတၢ်ဃုသ့ၣ်ညါပှၤမၤတၢ်ဖိဘူးလဲအလၢအပှဲၤတခါ လၢအထံၣ်ဘၣ်ဝဲလၢ ပှၤမၤတၢ်ဖိကရူၢ် အဝဲအံၤအဘူးအလဲအိၣ်ဝဲလၢ တၢ်ပာ်ပနီၣ်ဘူးလဲအဖီလာ်ဖဲတၢ်ထိၣ်သတြီၤဒီးလၢ တၢ်ကရၢကရိဒ်သိးလိာ်သးတဖၣ် ဖဲပကီၢ်စဲၣ်အပူၤန့ၣ်လီၤ. တၢ်ဃုထံၣ်သ့ၣ်ညါတၢ်တဖၣ် ဒီး တၢ်ဟ့ၣ်ကူၣ်ဟ့ၣ်ဖးတဖၣ်နဃုထံၣ်န့ၣ်အီၤသ့ဖဲ [Aug. 22 Board Book](https://www.spps.org/cms/lib/MN01910242/Centricity/Domain/19677/BOARDBOOK_8-22-2023%20BOE%20V7.pdf) ပှာ်ဘျးစဲဖီခိၣ် စးထီၣ်ဖဲလံာ်ကဘျံးပၤ ၁၆၃ အပူၤန့ၣ်လီၤ.

ကရူၢ်လၢတဘၣ်ဃးဒီးပှၤမၤတၢ်ဖိကရၢပၣ်ဃုာ် assistant superintendents, division chiefs, ဝဲၤကျိၤပှၤနဲၣ်တၢ်တဖၣ် ဒီး ကၠိကီၢ်ရ့ၣ်ခိၣ်နၢ်တဖၣ်န့ၣ်လီၤ. တၢ်အဝဲအံၤတပၣ်ဃုာ် ကၠိပှၤပၢဆှၢတၢ်ခိၣ်ကျၢၢ် (Superintendent) န့ၣ်ဘၣ်. **ကရူၢ်အဝဲအံၤ တအိၣ်လၢ ပှၤမၤတၢ်ဖိကရၢ (ယူနယၢၣ်)အပူၤဘၣ် ဒီး အဝဲသ့ၣ်တဖၣ်တဒိးန့ၢ် တနံၣ်တဘျီ တၢ်မၤအ step ထီထီၣ် (ဘူးလဲအါ ထီၣ်ဒိးသန့ၤထီၣ် အသးလၢတၢ်မၤအနံၣ်ဖီခိၣ်)တဖၣ် မ့တမ့ၢ် တၢ်မၤအ lane ဆီတလဲသး (ဘူးလဲအါထီၣ်လၢတၢ်ကူၣ်ဘၣ် ကူၣ်သ့ပတီၢ်ထီထီၣ်) တဖၣ်န့ၣ်ဘၣ်.** လါလဲတဖၣ်လၢ ကရူၢ်လၢအတဘၣ်ဃးဒီး ပှၤမၤတၢ်ဖိကရၢတဖၣ် အဘူးအလဲအိၣ် အလီၢ်လီၢ်စးထီၣ် ၂၀၁၃-၂၀၂၁ နံၣ်, ဃုာ်ဒီး တၢ်မၤဘၣ်လိာ်တၢ်အိၣ်မူတၢ်လၢာ် တဖၣ် (COLA) လၢ ၁.၅ မျးကယၤ ဖဲ ၂၀၂၁ ဒီး ၂၀၂၂ နံၣ်အတီၢ်ပူၤန့ၣ်လီၤ. လၢတၢ်လီၤဆီလိာ်သးအဖီခိၣ်အဃိ, စ့ၣ်ဖီလ်ပဒိၣ်ကၠိပှၤမၤတၢ်ဖိတဖၣ် အါတက့ၢ်အိၣ်ဒီးခွဲးယာ်လၢ တၢ်မၤအ step ထီထီၣ်ဃုာ်ဒီး တနံၣ်တဘျီ တၢ်မၤဘၣ် လိာ်တၢ်အိၣ်မူတၢ်လၢာ်တဖၣ် (COLA) န့ၣ်လီၤ. ကၠိပှၤမၤတၢ်ဖိလၢအိၣ်ဒီး လဲးစ့ၣ်တဖၣ် အိၣ်စ့ၢ်ကီးဒီးတၢ်ခွဲးတၢ်ယာ် လၢတၢ်မၤအ lane ဆီတလဲအသး ဖဲအဖျိအါထီၣ်ကၠိတၢ်ကူၣ်ဘၣ်ကူၣ်သ့အပတီၢ် တဖၣ်အခါန့ၣ်လီၤ. တၢ်မၤဘၣ်လိာ် တၢ်အိၣ်မူတၢ်လၢာ် (COLAs) ခဲလၢာ်ကဘၣ်တၢ်ပာ်ဂၢၢ်ပာ်ကျၢၤအီၤလၢ ပၢဆှၢကၠိကမံးတံာ် ခိၣ်ကျၢၢ်န့ၣ်လီၤ.

## ကၠိကီၢ်ရ့ၣ်ပၢပြးတၢ်ဆီၣ်ထွဲတၢ်ရဲၣ်တၢ်ကျဲၤတဖၣ် (“Administration Support Services”) ဟ့ၣ်ပှၤမၤတၢ်ဖိကိးဂၤဒဲး လၢအမၤတၢ်ဖဲ 360 Colborne ဒီး 1930 Como အဘူးအလဲလၢအဘျးစဲလိာ်အသးဒီး ကၠိတၢ်ဖံးလိမၤဒိးတဖၣ်န့ၣ်ဧါ. တၢ်အဝဲအံၤမ့ၢ်အပၣ်ဃုာ် မုာ်ဝဲၤတၢ်မၤဝဲၤဒၢး(Business Office)ပှၤမၤတၢ်ဖိ, ဝဲၤကျိၤဟ့ၣ်တၢ်မၤဆူပှၤမၤတၢ်ဖိ (Human Resources), ဒီးပှၤအဂုၤဂၤတဖၣ်န့ၣ်ဧါ.

မ့ၢ်, တၢ်အဝဲအံၤအါတက့ၢ်န့ၣ် ပၣ်ဃုာ် စ့ၣ်ဖီလ်ပဒိၣ်ကၠိပှၤမၤတၢ်ဖိလၢအမၤတၢ်ဖဲ 360 Colborne, 1930 Como (EOS), 1780 W. 7th, ဒီးတၢ်လီၢ်ဂုၤဂၤတဖၣ်န့ၣ်လီၤ. တၢ်အဝဲအံၤပၣ်ဃုာ်စ့ၢ်ကီးဒီး Board of Education, Finance, Human Resources, Communications, Family Engagement, Security, Teaching and Learning, ဒီး ဝဲၤကျိၤဂုၤဂၤ, တကးဒံးဘၣ် ပၣ်ဃုာ် စ့ၢ်ကီးဒီး ကၠိခိၣ်တဖၣ်န့ၣ်လီၤ.

## ကၠိကီၢ်ရ့ၣ်အိၣ်ဒီး စ့တိာ်ပာ် ၁ ဘ့လ်ယၢၣ်ဒီလၣ် ဒီး ပာ်လီၤအါထီၣ်စ့တၢ်ဆီၣ်ထွဲထဲဒၣ် ၁၇.၉ ကကွဲၢ်ဒီလၣ်လၢ ပှၤမၤ တၢ်ဖိလံာ်ဃံး ဃာ်(ဘူးလဲ) တဖၣ်အဂီၢ်န့ၣ်လီၤ. နဆီလီၤပာ်လီၤစ့ ၁၇.၉ ကကွဲၢ်ဒီလၣ်လၢ နကဘှါၡဲလီၤတၢ်လၢပှၤမၤ တၢ်ဖိလံာ်ဃံးဃာ်ခဲလၢာ် အဂီၢ်ဖဲ ပှၤမၤတၢ်ဖိလံာ်ဃံးဃာ် ၂-၃နံၣ်အဂီၢ်န့ၣ်ဒ်လဲၣ်.

စ့နီၣ်ဂံၢ်အဝဲအံၤဒိးသန့ၤထီၣ်အသးလၢ တၢ်လၢာ်ဘူၣ်လၢာ်စ့ၤခဲလၢာ်အါထီၣ် ၃.၁ မျးကယၤလၢအဘၣ်ထွဲဒီး လါလဲ ဒီး တၢ်န့ၢ်ဘျုး န့ၢ်ဖှိၣ် (benefit)တဖၣ်လၢပှၤမၤတၢ်ဖိကိးကရူၢ်ဒဲးအဂီၢ်န့ၣ်လီၤ. တၢ်ဟ့ၣ်လီၤကျိၣ်စ့အဝဲအံၤဟဲလၢ ကၠိကျိၣ်စ့ (general fund), လၢအမ့ၢ်ဝဲ ကၠိကျိၣ်စ့ ၈၀ မျးကယၤလၢ ၂၀၂၃နံၣ်စ့တိာ်ပာ် (၅၈၀ ကကွဲၢ်ဒီလၣ်လၢ ၂၀၂၄နံၣ် စ့တိာ်ပာ် လၢတၢ်ထိၣ်ဒွးဆိပာ်စၢၤ အီၤ) န့ၣ်လီၤ.

## ဖဲတၢ်ပာ်ဖျါထီၣ်လၢ - ပတၢ်သူတၢ်စွဲ ၇၆မျးကယၤဘၣ်တၢ်စူးကါအီၤလိၤလိၤလၢ ကၠိဖိတၢ်ရဲၣ်တၢ်ကျဲၤတဖၣ်ဒီးတၢ်ဆီၣ် ထွဲတၢ်မၤ တဖၣ်အခါ, တၢ်ထိၣ်သတြီၤ တၢ်အဝဲအံၤလၢကၠိကီၢ်ရ့ၣ်အဂုၤဂၤဒ်လဲၣ်.

လၢပကဟ့ၣ်လီၤကူၣ်သ့ကံၢ်စီလၢပတီၢ်ထီ ဒီး ကူၣ်သ့လီၤဆီတၢ်ဆီၣ်ထွဲတၢ်မၤစၢၤတဖၣ်လၢပှၤကၠိဖိကိးဂၤဒဲးအဂီၢ်န့ၣ်, စ့ၣ်ဖီလ်ပဒိၣ်ကၠိစူးကါ ၂၀,၁၉၅ ဒီလၣ်လၢကၠိဖိတဂၤစုာ်စုာ်အဂီၢ်လၢကၠိနံၣ် ၂၀၂၁-၂၀၂၂ အပူၤန့ၣ်လီၤ. ကီၢ်စဲၣ်အ တၢ်ပာ်ပနီၣ် တခီမ့ၢ်ဝဲ ၁၅,၀၀၀ ဒီလၣ်န့ၣ်လီၤ. တၢ်အဝဲအံၤမ့ၢ် ကၠိတၢ်ဟဲနုာ်ဟးထီၣ်ကျိၤကျဲတခါ လၢအိၣ်ဒီးတၢ်ပှဲၤသိးလိာ်သးတခါ လၢဖိးမံလိာ်သး ဒီးကီၢ်စဲၣ်ဒီဘ့ၣ်ကျိၣ်စ့ကျိၤကျဲတဖၣ် ဒီး တၢ်စူးကါကျိၣ်စ့က့ၢ်ဂီၤ အဒိတဖၣ်န့ၣ်လီၤ.

## ကၠိပှၤမၤတၢ်ဖိဖၣ် မ့ၢ်အတဲသကိးတၢ်ဘၣ်ဃးဒီး အတၢ်မၤတၢ်ရဲၣ်တၢ်ကျဲၤ မ့တမ့ၢ် အတၢ်ဖံးတၢ်မၤကပတုာ်သးအဂ့ၢ် န့ၣ်ဧါ.

ကၠိဒီးဝဲၤကျိၤပှၤမၤတၢ်ဖိတဖၣ် တပာ်လီၤတၢ်ဆၢတဲာ်တဖၣ်အံၤဘၣ်. တၢ်နုာ်လီၤမၤသကိးတၢ်လၢစ့တိာ်ပာ် အခီၣ်ထံး ၁ တဘျီ အပူၤ ပၣ်ဃုာ် တၢ်ဃုထံၣ်သ့ၣ်ညါပှၤမၤတၢ်ဖိအတၢ်ထံၣ်(survey)တခါ ဒီး ပှၤတဝၢအတၢ်အိၣ်ဖှိၣ်ယဲၢ်ခါလၢ ဘၣ်တၢ်ရဲၣ်ကျဲၤမၤ အီၤဖဲ လါအီးကထိဘၢၣ်ဒီး နိၣ်ဝ့ဘၢၣ်အပူၤန့ၣ်လီၤ. နမ့ၢ်နုာ်လီၤပၣ်ဃုာ်ဖဲတၢ်ဟူးတၢ်ဂဲၤတဖၣ်အံၤအ ပူၤန့ၣ်, နတၢ်ထံၣ်လၢနပာ်ဖျါ ထီၣ်အီၤတဖၣ်ကဘၣ်တၢ်စူးကါဃုာ်အီၤလၢ တၢ်ပာ်လီၤတၢ်ဆၢတဲာ်တၢ်မၤကျိၤကွာ်အပူၤ န့ၣ်လီၤ.

ပအိၣ်ဒီးတၢ်အၢၣ်လီၤသးနီၢ်နီၢ်လၢ ပကဒုးသ့ၣ်ညါ ၂၀၂၅နံၣ် စ့တိာ်ပာ်အတၢ်ဂ့ၢ်တၢ်ကျိၤအသီတဖၣ်ဃုာ်ဒီးပပှၤတဝၢ န့ၣ်လီၤ. ပှၤတဝၢဖိတဖၣ်ပၣ်ဃုာ် ကၠိပှၤမၤတၢ်ဖိတဖၣ်ဆှၢထီၣ်အတၢ်ဟ့ၣ်ကူၣ်ဟ့ၣ်ဖး ဒီးဆှၢထီၣ်တၢ်သံကွၢ်တဖၣ်လၢ တၢ်ဟ့ၣ်ကူၣ်ဟ့ၣ် ဖးလံာ်တကွီၢ်ဒိအပူၤ ဖဲ [spps.org/fy25budget](http://spps.org/fy25budget) ပှာ်ယဲၤအဖီခိၣ်သ့ဝဲဒၣ်န့ၣ်လီၤ. ပကဆဲးဒုးသ့ၣ်ညါ တၢ်ဂ့ၢ်တၢ်ကျိၤအသီဃုာ်ဒီး ပပှၤတဝၢဖဲပထၢဖှိၣ်တၢ်ဂ့ၢ်တၢ်ကျိၤတဖၣ်အကတီၢ် ဒီး တၢ်ဆၢတဲာ်တဖၣ်ဘၣ်တၢ်ပာ်လီၤ အီၤဝံၤအခါန့ၣ်လီၤ.

## တၢ်ဆၢတဲာ်တဖၣ်လၢ တၢ်ရဲၣ်တၢ်ကျဲၤ/တၢ်ဖံးတၢ်မၤတဖၣ်အဂီၢ်န့ၣ် ကဘၣ်ပာ်လီၤအီၤအဆၢကတီၢ်ဖဲလဲၣ်.

ပဆၢမုၢ်လၢ်လၢ ကၠိတဖၣ်ကဒိးန့ၢ် အဝဲသ့ၣ်စ့တိာ်ပာ်တချုးတလၢထီၣ်ဒံးဖဲ လါမးၡး ၂၀၂၄နံၣ်အတီၢ်ပူၤန့ၣ်လီၤ. တၢ်ထုးစှၤလီၤ ပှၤမၤတၢ်ဖိတဂၤလၢ်လၢ်န့ၣ်ကဘၣ်တၢ်သုးကျဲၤမၤအီၤလၢအကြၢးဝဲဘၣ်ဝဲဒီး ပှၤမၤတၢ်ဖိလံာ်ဃံးဃာ် အကျိာ်န့ၣ်လီၤ. တၢ်ဆၢက တီၢ်ပနိလၢ တၢ်ပာ်လီၤစ့တိာ်ပာ်တၢ်ဆၢတဲာ်တဖၣ်န့ၣ် နဃုထံၣ်န့ၢ်အီၤဖဲ [spps.org/fy25budget](http://spps.org/fy25budget) ပှာ်ယဲၤဖီခိၣ်သ့ဝဲဒၣ်န့ၣ်လီၤ.

## တၢ်အကါဒိၣ်လၢကြၢးတၢ်မၤဆိအီၤတဖၣ်လၢအဘၣ်တၢ်ထၢဖှိၣ်အီၤလၢ ပှၤတဝၢဖိအကလုာ်ကလုာ်အအိၣ်န့ၣ်ကဘၣ် တၢ်ဟ့ၣ်နီၤဟ့ၣ်ခီအီၤစ့ၢ်ဧါ.

မ့ၢ်, တၢ်ဂ့ၢ်ကျၢၢ်တံၢ်လၢအဘၣ်ဃးဒီးပပှၤတဝၢအတၢ်ပာ်လုၢ်ပာ်ပှ့ၤတဖၣ်န့ၣ်ကဘၣ်တၢ်ဟ့ၣ်နီၤဟ့ၣ်ခီအီၤဃုာ်ဒီး ပှၤမၤ တၢ်ဖိ, ဟံၣ်ဖိဃီဖိကိးဂၤဒဲး ဒီး ပၢဆှၢကၠိကမံးတံာ်ခိၣ်ကျၢၢ်ဖဲ လါနိၣ်ဝ့ဘၢၣ် ၃၀သီ, ၂၀၂၃နံၣ်အနံၤ, ဒီး နဃုထံၣ်န့ၢ်အီၤ သ့ဖဲ [ပှာ်ဘျးစဲအံၤ](https://urldefense.com/v3/__https%3A/r20.rs6.net/tn.jsp?f=001QqZt4n5WAtimOd0Zhybspal4nxuaNANiDhwC7G-nst7lW1ef090AIVjQ3LjfedUaEorhJ3lAXP2apUR9BHYAZHdVwu8r3JJsdWM36JE7cOUFpzJ6mOu83c2h9GhOQj_yUo9ab46GU0Q=&c=EUmrPYoePlYf0Fxwal6xAKvt1iXyYoZegUJgXd5ykP7wIpGdXoHNog==&ch=YaduGwRjFPmdvT_bcnTZlfNvQWC3dHOUButwXBRGGOn-8CmORadr8A==__;!!LSatmg!5J1GyCeDpbBUdyUgWdrME6QwHWkgWlRhuAP5dWbc5hsNZ3LXxKozjlKMEEEZNUzG8UYxnOgibAYhy5HszYlEgos17Vw$) အပူၤန့ၣ်လီၤ.